mteb/MultiEupSlovakGenderClassification huggingface dataset:
Pán predsedajúci, v EÚ je vybudovaných viac ako 1 milión bariér, ktoré doslova kúskujú naše rieky a potoky, bránia rybám tiahnuť na neresiská a zimoviská, menia prietok vody, bránia riekam napájať svoje agúvia. Migrujúce druhy rýb v Európe doslova skolabovali. Od roku 1970 je pokles ich populácií na úrovni hrozivých 93 percent. Tiahnuce lososy, vyzy a jesetere v podstate neexistujú. Po tom, ako prežili dinosaury, ich zlikvidoval náš betón. Dnes v EÚ operuje viac ako 21 tisíc vodných elektrární a stále plánujeme postaviť viac ako 8000 ďalších. Na Slovensku nedávno Najvyšší súd zastavil výstavbu malej vodnej elektrárne v Žiari nad Hronom. Súd dôvodil tým, že záujem na ochrane a zachovaní zdravého životného prostredia má jednoznačnú prednosť pred záujmom na vybudovaní malej vodnej elektrárne. Mali by sme pochopiť, že ochrana a udržiavanie živých riek má mať najvyššiu prioritu v rámci celej Európskej únie a našich vodných politík. Preto ma teší a napĺňa nádejou cieľ zakotvený v stratégii na ochranu biodiverzity mať do roku 2030 25 tisíc kilometrov voľne tečúcich riek. Tento cieľ sa míňa účinku, ak zároveň budeme dotovať budovanie ďalších tisícok bariér. Oboje nemôžeme mať a je nezmyselné oslobodzovať spútané rieky a zároveň pútať elektrárňami tie, ktoré doposiaľ zostali slobodné. Nevyhnutne musíme zlepšiť implementáciu rámcovej smernice o vodách, pretože voda nie je len o pití a elektrike. Voda je v prvom rade o živote.
Vážená pani predsedajúca. V súvislosti so samitom EÚ – Ukrajina mám jednu pragmatickú otázku. Všetci sme presvedčení, že spolu s Američanmi porazíme Rusko. A máme aj alternatívu B? A čo keď to Rusko neporazíme? Zatiaľ sa to nikomu v histórii nepodarilo. Ako Slovák a Slovan sa chcem opýtať našich západoeurópskych priateľov: Vaši otcovia a starí otcovia v boji proti Rusku počas druhej vojny zavraždili okolo 20 miliónov Slovanov, Rusov, Bielorusov, Ukrajincov, Srbov a ako bonus ešte 6 miliónov nevinných Židov. Koľko predpokladáte, že bude zabitých Ukrajincov a Rusov, kým sa táto vojna skončí? Ale vám je to asi jedno. Vy to jednoducho máte v génoch. Zastavte to šialenstvo, lebo sa nakoniec tou slovanskou krvou udusíte. Rokujme o zastavení bojov, rokujme o mieri a výhovorky „to Hitler, to Putin, to Napoleon” neplatia. Keď to neurobíme, vystrieľame sa tu všetci ako zajace.
Vážená pani predsedajúca, naozaj čelíme bezprecedentnému a možno naozaj najničivejšiemu a najrozsiahlejšiemu požiaru, ale nie je to po prvýkrát. Mali sme takú istú krízu – alebo možno trocha menšiu – Amazonských pralesov, predtým sme mali obrovské požiare na Sibíri. Ja si myslím, že je to taký, naozaj akoby apokalyptický predobraz toho, čo nás čaká, a preto my musíme konať. Je dobré, že máme Green deal, my musíme však dostať na našu stranu aj ďalšie veľmoci – aj Američanov, aj Čínu, aj Rusko, aj Brazíliu a nakoniec Austráliu. Veď ide o demokratický štát, máme s nimi aj rokovania o obchode. My musíme získať našou diplomaciou na našu stranu všetkých spojencov, a hlavne všetky demokratické štáty, ale aj iných, lebo my sa podieľame iba ôsmimi až desiatimi percentami na skleníkových emisiách. A s tými,  s ktorými to nepôjde, musíme využiť aj nátlakovú diplomatickú misiu, lebo inak nám to prekazia. Takže ja hovorím: je dobré, že Európska komisia bude rokovať a aj ponúka pomoc, ale my skôr pomôžeme biodiverzite a potom musíme hlavne tlačiť na Austráliu, aby zmenila svoj postoj k celej problematike.
Uvediem len zopár obžalovaných: policajného exprezidenta Tibora Gašpara, exministrov Žigu a Kažimíra, Martina Kvietika, oligarchu obžalovaného za úplatky v prerozdeľovaní európskych zdrojov, Mariána Kočnera, bývalého suseda premiéra Fica obžalovaného z objednávky vraždy Jána Kuciaka, a mnohých ďalších. Je zrejmé, že táto snaha o zrušenie je účelová so snahou pomôcť „ich ľuďom”.  Tento termín na Slovensku zľudovel a predstavuje symbol nerovnosti pred zákonom. Dovoľte mi pripomenúť, že v Európskom parlamente sme konali po vražde Jána Kuciaka a Martiny Kušnierovej a konali sme tiež aj pri korupčných podozreniach s európskymi zdrojmi v poľnohospodárstve. V oboch prípadoch zohrala kľúčovú úlohu špeciálna prokuratúra. Preto nezostaneme ticho, ak máme stratiť dôležitého spojenca v protikorupčnom boji, ktorým je špeciálna prokuratúra. Dovoľte mi poďakovať sa z tohto miesta všetkým občanom Slovenska, ktorí sa k téme vyjadrili aj včera protestmi v mnohých mestách mojej vlasti.  Nikto z nás si neželá, aby sa Slovensko vydalo maďarskou cestou. Hovoríme jasné nie zrušeniu kľúčovej protikorupčnej inštitúcie, nie systému „ich ľudí” a nie svojvôli premiéra Fica. Áno je za zachovanie špeciálnej prokuratúry, áno je za podporu skutočných statočných ľudí a áno je za spravodlivosť a rovnosť pred zákonom. Rodičia zavraždeného Jána Kuciaka mi napísali: „Prosím, urobte všetko, čo sa len dá.“ Moje áno patrí nielen statočným Kuciakovcom, ale aj všetkým občanom Slovenska. Nie ste v tom sami. Vďaka všetkým, ktorým záleží na Slovensku.
Pani predsedajúca, vážená pani komisárka, obávam sa, že všetky tie krízy a problémy, ktoré sme zažili za posledné roky, môžu byť nič oproti tomu, čo môže spôsobiť energetická kríza. Lebo nezasiahne iba vybrané sektory alebo iba zraniteľné skupiny, zasiahne všetkých a zasiahne všetko. Ak neurobíme nič, tak v niektorých krajinách môžu dosiahnuť účty domácností za energie úplne absurdné drastické čísla, niekoľko percent HDP. To sa naozaj nedá zvládnuť. A ak neurobíme nič, tak bude kolabovať ekonomika, zatvoria sa školy, zamrzne nám priemysel. A na pozadí všetkého tohto ropné a plynárenské spoločnosti dosahujú historické zisky. Preto nasledujúce dni, nasledujúce týždne, budú zlomové. Podobne ako počas pandémie, aj teraz, ľudia právom očakávajú európske riešenie, zastropovanie cien, kompenzáciu domácnostiam, pomoc firmám, ale aj daň z nadmerných ziskov. A je to naozaj prosté. Buď sa dohodneme rýchlo, alebo Európania úplne správne usúdia, že keď ide do tuhého, tak na Európsku úniu sa nedá spoľahnúť.
Vážený pán predsedajúci, vážený pán výkonný viceprezident Šefčovič, táto Komisia sa na začiatku mandátu zaviazala počúvať ľudí. Žiaľ, európske občianske iniciatívy, ktoré sú za zákaz klietkového chovu zvierat vrátane klietkového chovu zvierat kožušinových, neboli vypočuté. Je to niečo, kde by sme očakávali, že táto Komisia skutočne bude počúvať hlas miliónov Európaniek a Európanov. Podobne sa to týka hlasu z Parlamentu, ktorý volá po poriadnej regulácii obchodu s domácimi zvieratami, kde Slovensko, žiaľ, je veľkým zdrojom problémov.  Verím, že sa ešte stále podarí predložiť tieto návrhy. Táto Komisia hovorila, že bude počúvať priemysel a vedcov, a veľa sa podarilo. Ale, žiaľ, nepočúva európsky chemický priemysel, ktorý volá po tom, aby bola predložená novela REACH-u, aby bola predložená novela zakladajúceho nariadenia k Európskej chemickej agentúre. Na tom stoja stovky miliónov eur investícií. Prosím vás, vypočujte ich.
Vážený pán predsedajúci, smútok, ktorý cítime po tom, čo chladnokrvný fanatik vzal život dvom mladým ľuďom, bude trvať ešte veľmi dlho. Matúš a Juraj, nikdy nezabudneme. Chcem dnes pripomenúť, že máme jeden recept na nenávisť, ktorý je okamžitý a účinný. Naše slová majú veľkú moc. Ľudia vo verejnom priestore, dávajme si, prosím, veľký pozor na to, ako s LGBTIQ+ ľuďmi hovoríme, aké odkazy im v politike posielame. Každý z nás nielen môže, ale hlavne musí byť hrádzou proti posmeškom, zraňujúcim narážkam a podlej nenávisti. Ohraďme sa proti neslušným slovám a postavme sa za ľudí, na ktorých iní útočia. Ako politici musíme prichádzať aj s opatreniami, ktoré uľahčia život našim LGBTIQ+ spoluobčanom, susedom či priateľom a skutočne zrovnoprávnenia ich každodenné fungovanie. Máme voči nim dlhodobý dlh, ktorý je načase splácať, zvlášť v krajinách, ako je Slovensko. Dámy a páni, verím, že na to máme.
Vážená pani predsedajúca, tak ako mnohí, aj mladí dnes žijú v neistote a v strachu, či už o svoje zdravie, alebo zdravie svojich blízkych. Majú strach z budúcnosti, kladú si otázky, akým smerom sa majú uberať, či budú schopní sa uplatniť, nájsť si zamestnanie, zabezpečiť si bývanie. Mladí ľudia dnes žijú v online priestore, ktorý má svoje úskalia. Dnes netušíme, aký to bude mať na nich vplyv. Mnohí mladí ľudia, s ktorými sa pravidelne stretávam, dnes majú omnoho väčší pocit, že ich nikto nepočúva. Mnohokrát nevedia ako, ale chcú vyjadriť svoj názor, chcú sa viac angažovať, chcú robiť veci inak a lepšie. Mladých ľudí dnes treba povzbudiť, obzvlášť tých s obmedzenými príležitosťami z chudobných regiónov. Dnes musíme klásť v oveľa väčšej miere dôraz na podporu tých najchudobnejších mladých ľudí, ktorí žijú v zložitých podmienkach. Niektorí sú aj z finančných dôvodov odrezaní od informácií z online priestoru. Európsky rok mládeže musí zohrať aj v tomto dôležitú úlohu tak, aby sa do tejto aktivity mohlo zapojiť čo najviac mladých ľudí z každej vrstvy a prostredia.
Banky v súčasnosti takéto služby neponúkajú najmä kvôli chýbajúcemu konkurenčnému tlaku, myslím si. Neochotu bánk vidno aj na tom, že vo všetkých krajinách s najväčším podielom okamžitých platieb bol prvotný impulz koordinovaný centrálnou autoritou, napríklad štát, národná banka alebo banková asociácia.  Ide o príklad regulácie, ktorá prinesie úžitok pre spotrebiteľov. Keďže bankový sektor je regulovaný na celoúnijnej úrovni, aj túto reguláciu je potrebné koordinovať v rovnakom priestore. Opatrenie prispeje tiež k efektívnejšiemu fungovaniu na jednotnom trhu vďaka prehĺbeniu konkurencie na trhu s platbami. Podľa Komisie oneskorenie prevodov peňazí dočasne blokuje 200 miliárd EUR. Uvoľnenie tejto sumy bude znamenať rast 1,8 miliardy EUR.
Pani predsedajúca, v Európskej únii musíme byť pripravení výrazne posilniť bezpečnosť internetu a iných kritických sietí a informačných systémov. Ako môžeme vidieť na aktuálnych prípadoch vo svete, útoky na naše dáta budú čoraz sofistikovanejšie a dopady nebezpečnejšie. Nedostatočná systematická ochrana môže ohroziť nielen fungovanie jednotného trhu, ale aj bezpečnosť či životy našich obyvateľov. Do roku 2024 bude na celom svete na internet napojených viac než 22 miliárd zariadení. Vítam a oceňujem preto rozhodnutie Rady z apríla tohto roku, v ktorom schválila zriadenie centra kompetencií v oblasti kybernetickej bezpečnosti. Je dôležité, aby sme danú oblasť rozvíjali a aby Európska komisia predstavila ďalšie návrhy, ktoré doplnia akt o kybernetickej bezpečnosti z roku 2019. Kybernetická bezpečnosť je kľúčom pre budovanie odolnejšej, environmentálne prijateľnejšej a digitálnej Európy. Dôležité je dosiahnuť nielen strategickú autonómiu v tejto oblasti, ale aj zároveň zachovať otvorené hospodárstvo. Musíme preto posilniť svoju schopnosť prijímať autonómne rozhodnutia, ktoré sa týkajú kybernetickej bezpečnosti, aby sme si udržali naše postavenie v digitálnej oblasti. No a na záver, dovoľte mi tiež zdôrazniť aj moju osobnú prioritu, ktorou je ochrana detí na internete, a verím, že Európska komisia dodrží termín a predstaví aj v tejto oblasti plánovanú legislatívu s cieľom dlhodobého riešenia v tejto oblasti.
Vážená pani predsedajúca, prvom rade by som sa chcel sťažovať vedeniu Parlamentu, že nám zakázali mať v pléne vlajočky, s bizarným vysvetlením, že sa jedná o bannery. Toto je naozaj nehoráznosť.  No a čo sa týka Iránu, objektívne treba uznať, že jadrová dohoda, s ktorou Irán súhlasil, je dobrým výsledkom európskej diplomacie, ale rozhodne treba tiež povedať, že za všetko zlo, ktoré sa na Blízkom alebo Strednom východe deje, môže agresívna politika Spojených štátov amerických, ktoré už teraz úplne otvorene ignorujú medzinárodné právo, páchajú teroristické útoky na vybraných činiteľov druhých cudzích štátov.  Žiadam, aby Európska únia odsúdila tento americký teroristický útok, rovnako ako odsudzuje všetky ostatné teroristické útoky iných krajín, a aby sa držala čo najďalej od týchto nebezpečných krvavých dobrodružstiev Spojených štátov.
Situácia v jednotlivých štátoch sa ale výrazne líši, pričom niektoré štáty, ako napríklad Slovensko, kde v takýchto rozhodovacích orgánoch spoločností predstavujú ženy iba 25 percent, čaká ešte dlhá cesta. Ak berieme do úvahy, že už v roku 2026 by až 40 percent riadiacich pracovníkov mali byť ženy, pričom do úvahy treba samozrejme brať aj potrebnú kvalifikáciu a skúsenosti, cesta štátov ako Slovensko nebude len dlhá, ale aj ťažká. V praxi to tiež znamená, že ak sa o miesto budú uchádzať rovnako kvalifikovaní kandidáti, potom prednosť musí dostať zástupca menej zastúpeného pohlavia. Tie spoločnosti, ktoré nebudú spĺňať predpísané kritériá v smernici, ako je aj transparentnosť výberového procesu, budú musieť čeliť sankciám.
Vážený pán predsedajúci, pandémia, ktorej spolu všetci čelíme, nás prinútila premýšľať o budúcej podobe nášho spoločného európskeho trhu. Vždy musíme mať na zreteli predovšetkým záujmy občanov ako spotrebiteľov a tiež záujmy malých podnikateľov, ktorí tvoria až dve tretiny pracovných miest. Chcem zdôrazniť tri oblasti tejto správy, ktoré považujem za dôležité: digitalizácia, verejné obstarávanie a zjednodušenie. Prvá oblasť: Digitalizácia. V digitálnych technológiách, ktoré nám dávajú nové možnosti aj pre transparentnosť, vítam iniciatívu takzvaného „digitálneho pasu výrobku“ na zlepšenie sledovateľnosti a prístupu k informáciám o podmienkach výroby produktu, trvanlivosti, zložení, opätovnom využití, či jeho oprave. Zdôrazňujem ale, že pri tomto vývoji musí byť braný ohľad na potreby malých firiem, ktoré tvoria najviac pracovných miest. V druhej oblasti, v oblasti verejného obstarávania, ktoré tvorí až 16 % európskeho HDP, by sme mali vyslať jasný signál pre spoľahlivé kritériá udržateľnosti. Za najdôležitejšie považujem skrátenie dodávateľského reťazca a zohľadnenie potrieb malých firiem, ktoré sú dnes často diskriminované vo verejnom obstarávaní, a preto musíme zlepšiť ich pozíciu. Čo sa týka zjednodušenia, chcem zdôrazniť jeho potrebu a za taký typický príklad považujem spoločný konektor pre elektronické mobilné zariadenia. Je dôležité, aby Európska komisia realizovala našu iniciatívu a rozhodnutie Európskeho parlamentu o spoločnej koncovke konektorov. Prispeje to nielen ku zjednodušeniu zariadení, ale aj k lepšej recyklovateľnosti a naplneniu environmentálnych cieľov.   Vždy musíme ale nájsť rovnováhu pri  ochrane spotrebiteľa a udržateľnosti schopností výrobcov. Preto na druhej strane chcem upozorniť na nasledovné: V oblasti náhradných dielov nie je nutné sprísňovať požiadavky. Domnievam sa, že nútenie spoločností vyrábať a skladovať veľké množstvá náhradných dielov, po ktorých nie je nevyhnutne dopyt, by poškodilo nielen životné prostredie, ale aj konkurencieschopnosť našich firiem v Únii. Druhou oblasťou, na ktorú chcem upozorniť, je sektor služieb. Ten má veľmi dôležitú úlohu pre udržateľnosť. Potrebujeme čo najskôr dokončiť vnútorný trh so službami, pretože to môže rozhodujúcim spôsobom prispieť k udržateľnému vnútornému trhu, z ktorého môže mať prospech spotrebiteľ. No a v neposlednom rade chcem zdôrazniť oblasť štandardov. Najmä pre digitálne technológie potrebujeme zaviesť štandardy a protokoly pre zlepšenie interoperability a zdieľania údajov medzi firmami, investormi a inštitúciami, čo nepochybne prinesie ďalšie rozvojové možnosti. Aj v tejto oblasti musíme oveľa viac investovať do výskumu nových technológií v rámci nášho rozpočtu. Verím, že pri udržaní týchto princípov bude náš spoločný trh aj naďalej motorom prosperity pre našich občanov.
Vážený pán predsedajúci, zhrozená, pobúrená a sklamaná. Základným ľudským právom je právo na život a základným pilierom našej slobodnej civilizácie je sloboda myslenia, svedomia a vierovyznania, nie takzvané právo na potrat. Zároveň všetci dobre vieme, že kultúrno etické otázky patria do výlučných kompetencii členských štátov.  Odmietam toto hrubé podkopávanie našich zmlúv a dohodnutých kompetencií. Kolegyne, kolegovia, vy, ktorí pretláčať túto agendu v čase závažných hospodárskych a geopolitických výziev, v čase nárastu chudoby, uvedomujete si, že dôsledkom v eurovoľbách bude nárast hlasov pre populistov, extrémistov a antisystémové strany? Občania totiž prestanú veriť európskemu projektu, ktorého cieľom je ochrana mieru, dôstojnosti ľudskej osoby, bezpečnosť a prosperita.  Táto iniciatíva navyše nikdy nezíska podporu všetkých členských štátov, ale vážne ohrozí tak prepotrebnú a krehkú jednotu v Európskej únii. Spoločne s konzervatívcami a kresťanskými demokratmi zdôrazňujem, vrátime Európe hodnoty, na ktorých bola založená.
Vážená pani predsedajúca, tisíce ľudí na námestiach Slovenska protestujú proti zrušeniu špeciálnej prokuratúry a ďalším zásahom do trestnej oblasti. Spolu s nimi trvám na spravodlivosti pre všetkých aj ja. Vážený pán premiér Fico, boli ste to vy osobne, kto sa prvý obrátil na Európsku komisiu. Keď vám nevyhovuje odpoveď a plné námestia, snažíte sa odpútať pozornosť a viníte opozíciu? Kľúč k riešeniu však máte v rukách vy. Stačí zastaviť tieto deštrukčné kroky a vrátiť sa k rokovaciemu stolu v národnej rade. Odmietam taktiež vaše obvinenia, že podporujem, aby Slovensku zobrali eurofondy. Ja ako predstaviteľka KDH, strany silnej v regiónoch, vždy budem bojovať za to, aby Slovensko efektívne používalo eurofondy na posúvanie našich miest, obcí a regiónov dopredu. A vždy som bola proti tomu, aby sa odoberanie eurofondov používalo ako trest voči voličom, keď sa nám nepáči alebo niekomu nepáči výsledok volieb. Na tomto mieste však chcem poukázať ešte na jednu vec. V minulosti útoky aj tohto parlamentu v kontexte ochrany právneho štátu príliš často smerovali do politík, ktoré patria do výlučnej kompetencie členských štátov. To, žiaľ, nahlodalo legitimitu a autoritu Európskej únie v tejto oblasti. Preto znovu a opäť apelujem na striktné dodržiavanie princípu subsidiarity. Aj na tom totiž stojí budúcnosť Európskej únie, ktorej súčasťou je aj Slovensko.
Pani predsedajúca, dnešný prospekt poskytujúci investorovi informácie o spoločnosti, do ktorej sa chystá investovať, má stovky strán. Je komplikovaný a stojí emitenta približne milión eur. Podporujem preto zavedenie nového, lacnejšieho prospektu obnovy, ktorý bol navrhnutý ako dočasné zjednodušenie v reakcii na Covid. Ochrana investora výrazne neutrpí a pri maxime 30 strán ušetrí spoločnostiam podľa odhadov Komisie 50 % nákladov. Je mi však ľúto, že sa vo finálnom texte nepodarilo vylepšiť indikátory pre budúcoročnú hodnotiacu správu Komisie k prospektu. Podiel EÚ na globálnom trhu sa zmenšuje, pričom európske kapitálové trhy sú ďaleko od využitia svojho plného potenciálu. Na budúce zlepšenie nariadenia preto budeme potrebovať relevantné dáta, ktoré nám ukážu pravdivý obraz o situácii.
Vážená pani predsedajúca, správa o vízii pre vidiecke oblasti Únie do roku 2040 ma nepotešila. Nenavrhuje ani vhodné riešenia a hlavne nemá správne identifikované príčiny, prečo vidiecke oblasti zaostávajú. Snaha umiestniť mladých ľudí do neproduktívnych zamestnaní na vidieku nemôže byť predsa súčasťou stratégie. Prečo ich chceme obetovať? Štúdia OECD nám dáva jasné odporúčania. Nestačí chudobným regiónom prerozdeľovať peniaze, potrebné sú štrukturálne zmeny. Neefektívne granty brzdia inovácie a rast produktivity. Pritom rozdiely v produktivite sú hlavným dôvodom zaostávania. Regiónom by sme mali dať autonómiu pri lokálnych daniach a podporovať fiškálnu decentralizáciu. Tieto riešenia v správe chýbajú a myslím si, že bez nich pokrok nedosiahneme.
Pán predsedajúci, odborná príprava je žiaľ často vnímaná ako akási druhoradá možnosť pre mladých ľudí, ktorí sa pre ňu rozhodnú na základe nie najlepších školských výsledkov. A pritom to tak nemusí byť. Odborná príprava sa môže pri správnom uchopení, napríklad ako duálne vzdelávanie, stať žiadanou možnosťou uplatnenia sa na trhu práce. Práve preto je potrebné zvyšovať jej atraktívnosť, zavádzať inovatívne metódy učenia a zlepšovať vybavenie škôl. Veľmi dôležité je aj postupne formovať vnímanie spoločnosti o prínosoch odbornej prípravy. V druhom rade je kľúčové nájsť spôsoby ako sa odborná príprava dokáže rýchlo a flexibilne prispôsobiť zmenám na trhu práce, či už ide o tie náhle, ako napríklad počas súčasnej pandémie, alebo vychádzajúce z technologického či spoločenského vývoja. Ďalej som presvedčená, že takáto príprava by mala byť skutočne pre každého. Na to však musíme nielen deklarovať odstránenie prekážok vzdelávania, ale myslieť aj na lepšiu dostupnosť digitálnych nástrojov, posilnenie digitálnych zručností, debariérizáciu prostredia a zlepšiť celkové vnímanie verejnosti o možnostiach odborného uplatnenia sa zraniteľných osôb, či sú to už osoby so zdravotným postihnutím, alebo osoby zo znevýhodneného prostredia. Na záver ešte spomeniem jeden aspekt, ktorý mi v odporúčaniach chýba a ktorý sa týka získavania zručností mimo oficiálnych vzdelávacích štruktúr. Množstvo ľudí napríklad počas opatrovania blízkej osoby získava neoceniteľné zručnosti, ktoré nie sú však formálne uznané. Preto by nový systém odborného vzdelávania mal flexibilne reagovať aj na takéto situácie a prepájať aj neformálne nadobudnuté zručnosti s ich formálnym uznaním.
Pán predsedajúci, digitálna transformácia ovplyvňuje všetky oblasti nášho života. Preniká do všetkých sektorov hospodárstva a zabezpečuje väčšinu komunikácie počas pandémie. Európa musí zvýšiť svoje investície do oblasti digitálnych technológií, ak chceme zostať konkurencieschopní a udržať si líderstvo v oblasti digitalizácie. Úspešná digitálna transformácia je určite podmienkou pre úspešnú ekonomickú obnovu Európy. Potrebujeme zlepšiť nielen digitálnu infraštruktúru, ale aj viac investovať do digitálnych zručností a zabezpečiť jasný a stabilný právny rámec. Nové digitálne technológie používame každý deň. Aj keď si to neuvedomujeme, možno niekedy predstavujú hrozbu, ale najmä príležitosť. Pri navrhovanej vyváženej a systematickej regulácie môže ísť o investície s veľmi rýchlou návratnosťou. Nové technológie prinášajú veľký potenciál pre hospodársky rast tvorby miliónov nových pracovných miest, záchranu životov v zdravotníctve, ale aj zjednodušenie nášho spôsobu života. V rámci programu Digital Europe oceňujem dôraz na dôležitosť vzdelávania novej generácie a rekvalifikáciu súčasnej pracovnej sily. Investície do výskumu a inovácií kybernetickej bezpečnosti a umelej inteligencie sú kľúčovými oblasťami, na ktorých je potrebné pracovať. Chcem ale zdôrazniť, že keď hovoríme o nových technológiách, vždy by sme mali mať na pamäti skutočnosť, že ľudská bytosť musí zostať v centre nových technológií a vždy robiť konečné rozhodnutie.
Vážený pán predsedajúci, pandémia, dlhodobá neistota a k tomu ruská invázia na Ukrajinu ešte viac znásobili to, čo prieskumy ukazovali už dlhodobo. Duševné zdravie je zanedbávanou, ale pritom neustále sa zhoršujúcou oblasťou. A to sa týka dospelých, ale ešte viac aj detí. Tieto závery rovnako vyplývajú z mojich stretnutí s odborníkmi, ktoré som absolvovala a ktoré mi potvrdili, že denne čelíme nedostatku kapacít špecializovaných oddelení, nedostatku odborníkov, a tým aj veľmi dlhým čakacím dobám. Niekedy žiaľ, až život ohrozujúcim.  Mali by sme preto mobilizovať všetky sily, aby sme túto pandémiu duševných problémov zvládli. A k tomu nám treba, môže poslúžiť, aj balík finančnej pomoci z plánu obnovy. Zoberme tieto bezprecedentné prostriedky ako príležitosť, ktorú musíme správne použiť. Na to musíme vyhodnotiť situáciu a potreby, stanoviť ciele a v neposlednom rade mať možnosť flexibilne reagovať na vývoj prostriedkami a prostredníctvom zmien plánu obnovy. Tak, aby sme tieto finančné prostriedky využili tam, kde ich najviac potrebujeme, a to vrátane ochrany duševného zdravia detí a dospelých.
Dôvodom je, že toto je úplne prvý raz historicky v dejinách Európskeho parlamentu, čo z tohto pódia zaznieva slovenčina, a myslím, že je to celkom významný moment. Ďakujem veľmi pekne.